ທະນາຍວ່າ ທະຫານ ທີ່ກໍ່ເຫດ ຍິງສັງຫານ ຍ້ອນ ໝູ່ຂອງລາວ ບາດເຈັບ (ເບິ່ງວີດີໂອ)
ທະນາຍຄວາມ ຂອງທະຫານອາເມຣິກັນ ທີ່ຖືກກ່າວຫາ ຍິງສັງຫານພົນລະເຮືອນ ອັຟການິສຖານ ກ່າວວ່າ ລາວເຮັດໄປ ຍ້ອນໝູ່ຂອງລາວ ບາດເຈັບສາຫັດ
ທະນາຍຄວາມພົນລະເຮືອນ ຂອງທະຫານອາເມຣິກັນ ທີ່ຖືກກ່າວຫາວ່າຍິງສັງຫານແບບບໍ່ ເລືອກໜ້າຢູ່ໃນອັຟການິສຖານກ່າວວ່າລູກຄວາມຂອງລາວເບິ່ງຊົງວ່າເກີດຄວາມຕຶງຄຽດຢ່າງ ໜັກຫຼັງຈາກໄດ້ເຫັນໝູ່ເພື່ອນຂອງລາວຄົນນຶ່ງບາດເຈັບສາຫັດ ທະນາຍຄວາມ John Henry Browne ເວົ້າວ່າ ສິບເອກອາຍຸ 38 ປີຄົນນີ້ ໄດ້ເຫັນຂາ ໝູ່ຂອງລາວຄົນນຶ່ງຖືກລະເບີດຂາດອອກນຶ່ງມື້ກ່ອນທີ່ຈະມີການສັງຫານໝູ່ພົນລະເຮືອນຊາວ ອັຟການິສຖານ 16 ຄົນ ທີ່ແຂວງການດາຮາ ທ່ານ Browne ກ່າວຕື່ມວ່າ ລູກຄວາມຂອງລາວຍັງຮູ້ສຶກມີຄວາມບໍ່ພໍໃຈ ກ່ຽວກັບການຖືກ ສົ່ງໄປປະຕິບັດງານສູ້ລົບ ເປັນເທື່ອທີ 4 ທະຫານຄົນນີ້ ເຄີຍໄປປະຕິບັດໜ້າທີ່ມາແລ້ວ 3 ເທື່ອໃນອີຣັກ ບ່ອນທີ່ລາວໄດ້ຮັບບາດເຈັບ ຢູ່ທີ່ຫົວ ແລະສູນເສຍຕີນຂອງລາວໄປສ່ວນນຶ່ງ ທະນາຍຄວາມເວົ້າວ່າມີການແຈ້ງໃຫ້ທະຫານຄົນນີ້ຊາບວ່າລາວຈະບໍ່ຖືກສົ່ງໄປປະຕິບັດງານ ຢູ່ອັຟການິສຖານແຕ່ນັ້ນໄດ້ມີການປ່ຽນແປງ ທີ່ຈິງແລ້ວພາຍໃນເວລາຂ້າມຄືນ ທະຫານອາເມຣິກັນຊຶ່ງຍັງບໍ່ທັນມີການແຈ້ງຊື່ໃຫ້ຊາບຫຼືການຕັ້ງຂໍ້ຫາເທື່ອນັ້ນໄດ້ຖືກສົ່ງໂດຍ ທາງເຮືອບິນຈາກອັຟການິສຖານ ໄປຍັງຄູເວດໃນມື້ວັນພຸດຜ່ານມາ ພົນໂທ Curtis Sca- parotti ຮອງຜູ້ບັນຊາການກຳລັງສະຫະລັດໃນອັຟການິສຖານກ່າວວ່າ ຜູ້ຕ້ອງສົງໄສໄດ້ຖືກ ຍ້າຍເພື່ອເປັນການຄໍ້າປະກັນທັງການຄຸມຂັງທີ່ຖືກຕ້ອງເໝາະສົມກ່ອນການດຳເນີນຄະດີແລະ ໃຫ້ມີໂອກາດໄດ້ຮັບການບໍລິການທາງດ້ານກົດໝາຍຕ່າງໆ ລັດຖະມົນຕີກະຊວງປ້ອງກັນປະເທດສະຫະລັດທ່ານ Leon Panetta ໄດ້ເດີນທາງໄປຢ້ຽມ ຢາມອັຟການິສຖານໃນເດືອນນີ້ແລະການສັງຫານທີ່ມີການກ່າວຫາວ່າ ກະທຳໂດຍທະຫານ ອາເມຣິກັນນັ້ນ ໄດ້ເປັນຈຸດເພັ່ງເລັງໃນການເຈລະຈາຫາລືກັບພວກເຈົ້າໜ້າທີ່ອັຟການິສຖານ ປະທານາທິບໍດີອັຟການິສຖານ ທ່ານຮາມິດ ກາໄຊ ຮຽກຮ້ອງໃຫ້ຖອນກຳລັງອົງການເນໂຕ້ ອອກຈາກໝູ່ບ້ານຕ່າງໆແລະກັບຄືນເຂົ້າໄປຢູ່ທີ່ຄ້າຍຂອງພວກເຂົາເຈົ້າລຸນຫຼັງທີ່ໄດ້ເກີດເຫດ ຮ້າຍຄັ້ງນີ້ ນອກນັ້ນທ່ານກາໄຊຍັງແຈ້ງໃຫ້ທ່ານ Panetta ຊາບວ່າຕ້ອງໄດ້ມີການດຳເນີນການທຸກສິ່ງ ຢ່າງເພື່ອປ້ອງກັນບໍ່ໃຫ້ເຫດຮ້າຍ ເຊັ່ນການຍິງສັງຫານໃນຄັ້ງນີ້ເກີດຂຶ້ນຊໍ້າອີກໃນອະນາຄົດ ລັດຖະມົນຕີກະຊວງປ້ອງກັນປະເທດສະຫະລັດກ່າວວ່າ ທ່ານໄດ້ໃຫ້ຄຳໝັ້ນສັນຍາຕໍ່ປະທາ ນາທິບໍດີອັຟການິສຖານວ່າມືປືນຄົນນີ້ຈະຖືກລົງໂທດຕາມກົດໝາຍ ໃນວັນສຸກມື້ນີ້ ເຈົ້າໜ້າທີ່ທະຫານສະຫະລັດກ່າວວ່າ ຜູ້ບັນຊາການສູງສຸດຂອງກຳລັງສະຫະ ລັດໃນອັຟການິສຖານ ແມ່ນຢູ່ໃນເສັ້ນທາງຂອງການໂຈມຕີ ທີ່ບັງເອີນມີຂຶ້ນ ພ້ອມໆກັນກັບ ການເດີນທາງໄປເຖິງອັຟການິສຖານ ຂອງທ່ານ Panetta ພວກເຈົ້າໜ້າທີ່ໃນຂັ້ນຕົ້ນບໍ່ໄດ້ ໃຫ້ຄວາມສຳຄັນໃດໆກ່ຽວກັບເຫດຮ້າຍດັ່ງກ່າວນີ້